**ΤΟ ΠΡΟΓΡΑΜΜΑ ΤΟΥ 3ΟΥ ΘΕΡΙΝΟΥ ΠΑΝΕΠΙΣΤΗΜΙΟΥ**

**ΓΙΑ ΤΗ ΛΟΓΟΚΡΙΣΙΑ ΚΑΙ ΤΑ ΟΡΙΑ ΤΟΥ ΕΠΙΤΡΕΠΤΟΥ ΛΟΓΟΥ**

.Οι εγγραφές των ενδιαφερομένων συνεχίζονται και τον μήνα Ιούνιο.

Ανακοινώθηκε το πρόγραμμα του 3ου Θερινού Πανεπιστημίου «Ελληνική Γλώσσα, Πολιτισμός και Μέσα Μαζικής Επικοινωνίας» που οργανώνεται από το Πανεπιστήμιο Ιωαννίνων, υποστηρίζεται από το Κέντρο Ελληνικών Σπουδών (Ελλάδος) του Πανεπιστημίου Χάρβαρντ και τελεί υπό την αιγίδα του Υπουργείου Παιδείας, Έρευνας και Θρησκευμάτων. Το πρόγραμμα, που φέτος φέρει τον ειδικό τίτλο «Η λογοκρισία απέναντι στον λόγο και στην κρίση. Τα όρια του επιτρεπτού λόγου», θα πραγματοποιηθεί από 9-16 Ιουλίου στο Γαύριο της Άνδρου και οι εγγραφές των ενδιαφερομένων να το παρακολουθήσουν θα συνεχιστούν σε όλη τη διάρκεια του Ιουνίου.

Στο 3ο Θερινό Πανεπιστήμιο θα διδάξουν και φέτος κορυφαίοι πανεπιστημιακοί καθηγητές και δημοσιογράφοι, ενώ σε αυτό περιλαμβάνονται πλούσιες και ευφάνταστες πολιτιστικές δράσεις. Καθοριστικό ρόλο θα διαδραματίσουν οι ίδιοι οι σπουδαστές, οι οποίοι στο τέλος των διαλέξεων θα παρουσιάσουν σε ομάδες τις εργασίες τους (brainstorming). Ολόκληρο το πρόγραμμα θα κυκλοφορήσει τις επόμενες ημέρες σε έναν ιδιαιτέρως επιμελημένο τόμο, τον οποίο προλογίζει ο Πρύτανης του Πανεπιστημίου Ιωαννίνων, Καθηγητής **κ.** **Γεώργιος Δ. Καψάλης**. Ακαδημαϊκή Υπεύθυνη του προγράμματος είναι η Επίκ. Καθηγήτρια του Π.Τ.Ν. του Πανεπιστημίου Ιωαννίνων **κ. Νικολέττα Τσιτσανούδη – Μαλλίδη.**

Ειδικότερα, στο πρόγραμμα θα συμμετέχουν με εισηγήσεις τους οι πανεπιστημιακοί δάσκαλοι **κ.κ. Ναπολέων Μήτσης**, Ομ. Καθηγητής Γλωσσολογίας Πανεπιστημίου Θεσσαλίας («Ο ρόλος της Εφαρμοσμένης Γλωσσολογίας στην ανάπτυξη της κριτικής σκέψης και την ανάδειξη του ήθους της γλώσσας»), **Αναστάσιος Μικρόπουλος,** Καθηγητής, Κοσμήτωρ Σχολής Επιστημών Αγωγής Πανεπιστημίου Ιωαννίνων («Η συμβολή των τεχνολογιών της πληροφορίας και των επικοινωνιών στην ανάπτυξη της κριτικής σκέψης»), **Δημήτρης Δημηρούλης**, Καθηγητής Παντείου Πανεπιστημίου («Ο Καβάφης και ο έλεγχος του λόγου»), **Κατερίνα Πλακίτση**, Καθηγήτρια Πανεπιστημίου Ιωαννίνων («Λόγος και Κρίση στην Επιστήμη»), **Σμαράγδα Παπαδοπούλου – Μανταδάκη**, Αν. Καθηγήτρια Πανεπιστημίου Ιωαννίνων («Η λογοκρισία στα σχολικά βιβλία της γλώσσας»), **Ιωάννης Στεφανίδης**, Καθηγητής, Πρόεδρος Ιατρικής Σχολής Πανεπιστημίου Θεσσαλίας («Δημόσιος ιατρικός λόγος και λογοκρισία»), **Περικλής Πολίτης**, Αν. Καθηγητής ΑΠΘ («Αόρατη δημοσιογραφική λογοκρισία»), **Μαρία Κακαβούλια**, Αν. Καθηγήτρια Παντείου Πανεπιστημίου (Το απαγορευμένο στη λογοτεχνία του 20ου αιώνα»), **Ρενάτα Δαλιανούδη**, Λέκτορας Πανεπιστημίου Ιωαννίνων («Η λογοκρισία στο ρεμπέτικο και μεταπολεμικό τραγούδι»).

Σημαντική παρουσία και συμμετοχή έχουν Καθηγητές και Fellows του Πανεπιστημίου Χάρβαρντ και του Κέντρου Ελληνικών Σπουδών (Ελλάδος) του ίδιου Πανεπιστημίου, όπως οι **κ.κ. Νικόλας Πρεβελάκης**, Λέκτορας Πολιτικών Επιστημών («Κλασικός φιλελευθερισμός, ελευθερία του λόγου και σεβασμός στον άλλο: Υπάρχουν όρια στη θρησκευτική σάτιρα;»), **Λίνα Ρόζη**, Επίκ. Καθηγήτρια Πανεπιστημίου Πατρών («Πρακτικές λογοκρισίας στο μεταπολεμικό ελληνικό θέατρο» και **Νικολέττα Τσιτσανούδη – Μαλλίδη,** Επίκ. Καθηγήτρια Πανεπιστημίου Ιωαννίνων («Η γλώσσα και οι ιδεολογικές της λειτουργίες»). Στις πολιτιστικές δράσεις του Πανεπιστημίου Ιωαννίνων θα αναφερθεί ο Αν. Πρύτανη, Καθηγητής **κ. Ανδρέας Φωτόπουλος**.

Από την πλευρά του δημοσιογραφικού κόσμου, ξεχωρίζουν οι εισηγήσεις της **κ. Μαρίας Χούκλη** («Η ορατή και η αόρατη λογοκρισία στα ΜΜΕ. Πώς μιλήσαμε για την κρίση»), αλλά και της Συντονίστριας για την Ελλάδα του ευρωπαϊκού προγράμματος Respect Words, δημοσιογράφου της ΕΡΤ **κ. Ειρήνης Γιανναρά** («Η δημοσιογραφία και η ρητορική του μίσους. Ανιχνεύοντας τα όρια του δημοσιογραφικού λόγου»). Βιώματα λογοκρισίας θα αφηγηθεί ο εκδότης και Κοσμήτωρ της Εταιρείας Κυκλαδικών Μελετών **κ. Γ. Δαρδανός**, ενώ στη λογοκρισία στη σύγχρονη Ευρώπη θα αναφερθεί ο υπεύθυνος του εθνικού προγράμματος εθελοντικής δράσης για τη διαχείριση κινδύνων και κρίσεων ΠΡΟΤΕΚΤΑ του Υπουργείου Παιδείας **κ. Στ. Βερνίκος.**

Το πολιτιστικό πρόγραμμα περιλαμβάνει θεατρική παράσταση στο εξωκλήσι του Άγιου Κυπριανού («Το θωρηκτό» που βασίζεται σε ένα απόσπασμα από τη «Μεθυσμένη Πολιτεία» του Σ. Πατατζή), «μικρή συναυλία κλασικής μουσικής», έκθεση σκίτσου στον χώρο του σεμιναρίου και συνάντηση των σπουδαστών με Έλληνες σκιτσογράφους μεγάλων αθηναϊκών εφημερίδων. Αξίζει να αναφερθεί ότι οργανώνεται επίσκεψη στο **Μουσείο Σύγχρονης Τέχνης του Ιδρύματος Βασίλη και Ελίζας Γουλανδρή και στην έκθεση – αφιέρωμα στον μεγάλο ποιητή και ζωγράφο Νίκο Εγγονόπουλο «Με τα χρώματα του λόγου και τον λόγο των χρωμάτων». Επίσης, οι σπουδαστές θα επισκεφθούν το γραφικό μοναστήρι της** Αγ. Ειρήνης στα Αποίκια, όπου θα τους δεξιωθεί ο εφοπλιστής καπετάν Λευτέρης Πολέμης.Επιπλέον, προγραμματίζονται ξενάγηση στον Πύργο του Αγίου Πέτρου και γιορτή στην οικία του **Γ. Δαρδανού**, συνοδεία παραδοσιακής μουσικής, αφιέρωμα στο ρεμπέτικο τραγούδι, με τη συμμετοχή του γνωστού μουσικού παραγωγού της ΕΡΤ, **Άκη Έβενη**, παρουσίαση των «Ναυαγίων» στις ακτογραμμές της Άνδρου, επίσκεψη στο θερινό ατελιέ του ζωγράφου **Τζανουλίνου**, αλλά και γνωριμία με την ανδριώτικη κουζίνα, νεανικές βραδιές κ.ά.

Αξίζει να σημειωθεί ότι το 3ο Θερινό Πανεπιστήμιο θα παρακολουθήσουν και φέτος πολλοί Έλληνες και ξένοι δημοσιογράφοι, καθώς και υψηλόβαθμα στελέχη της ΕΡΤ, που είναι και χορηγός επικοινωνίας της δράσης για δεύτερη χρονιά. Ειδικό αφιέρωμα οι ενδιαφερόμενοι μπορούν να δουν, μεταξύ άλλων και στην ιστοσελίδα του CNN.GR (<http://www.cnn.gr/oikonomia/epixeiriseis/story/72046/anakoinothike-episima-to-3o-therino-panepistimio-stin-andro-me-thema-ti-logokrisia>). Υπεύθυνος του πολιτιστικού προγράμματος είναι ο **κ. Γιάννης Μαμάης** ο οποίος σχεδιάζει και επιμελείται το καλαίσθητο έντυπο υλικό του προγράμματος.

\*Για πληροφορίες και εγγραφές οι ενδιαφερόμενοι μπορούν να επικοινωνούν με την **κ. Νικολέττα Τσιτσανούδη – Μαλλίδη** στο [nitsi@cc.uoi.gr](mailto:nitsi@cc.uoi.gr)